ເກົາຫຼີໃຕ້ ລາຍງານ ການເສຍຊີວິດ ຍ້ອນເຊື້ອໄວຣັສ MERS ຕື່ມອີກ 3 ຄົນ
​ເຈົ້າໜ້າ​ທີ່​ສາທາລະນະສຸກ ເກົາຫລີໃຕ້ ຍັງໄດ້ຄົ້ນພົບ 4 ກໍລະນີໃໝ່ ຂອງຜູ້ຕິດເຊື້ອໄວຣັສ MERS ເຊິ່ງດຽວ​ນີ້​ ເພີ້ມຂຶ້ນເປັນທັງໝົດ 154 ຄົນແລ້ວ.
ເກົາຫຼີໃຕ້ ໄດ້ລາຍງານ ກ່ຽວກັບການເສຍຊີວິດຕື່ມອີກສາມຄົນ ຍ້ອນໂຣກລະບົບຫາຍໃຈອັກເສບຮ້າຍແຮງ ຈາກພາກຕາເວັນ ອອກກາງ ຫຼື MERS ເຊິ່ງໄດ້ເຮັດໃຫ້ຈຳນວນຜູ້ເສຍຊີວິດ ເພີ້ມ ຂຶ້ນເປັນ 19 ຄົນແລ້ວ ໃນການລະບາດຂອງ MERS ທີ່ໃຫຍ່ ທີ່ສຸດ ຢູ່ນອກເຂດພາກຕາເວັນອອກກາງ ບັນດາເຈົ້າໜ້າທີ່ສາທາລະນະສຸກ ໃນນະຄອນຫຼວງໂຊລ ຍັງໄດ້ ປະກາດ ໃນວັນອັງຄານມື້ນີ້ ວ່າ ພວກເຂົາເຈົ້າ ໄດ້ຄົ້ນພົບ 4 ກໍລະນີໃໝ່ ຂອງຜູ້ຕິດເຊື້ອໄວຣັສ ເຊິ່ງໝາຍຄວາມວ່າ ດຽວນີ້ ຈຳນວນຂອງຜູ້ທີ່ຕິດເຊື້ອ MERS ທັງໝົດ ເພີ້ມຂຶ້ນເປັນ 154 ຄົນ ສາມກໍລະນີຫລ້າສຸດຂອງການຕິດເຊື້ອ ແມ່ນໄດ້ເກີດຂຶ້ນ ຢູ່ທີ່ສູນການແພດ Samsung ເຊິ່ງເປັນນຶ່ງໃນບັນດາໂຮງໝໍ ທີ່ໃຫຍ່ທີ່ສຸດ ແລະ ມີຊື່ສຽງໂດ່ງດັ່ງທີ່ສຸດ ໃນນະຄອນຫຼວງໂຊລ ທີ່ເປັນຈຸດສູນ ໃນການ ລະບາດຂອງເຊື້ອໄວຣັສ MERS ນັ້ນ ໂຮງໝໍດັ່ງກ່າວ ໄດ້ປະກາດໃນວັນອາທິດຜ່ານມານີ້ ວ່າ ຕົນໄດ້ງົດທຳການຜ່າຕັດທັງໝົດ ທີ່ບໍ່ສຸກເສີນ ແລະ ບໍ່ຮັບເອົາຄົນປ່ວຍໃໝ່ຕື່ມອີກເປັນການຊົ່ວຄາວ ແລະບໍ່ອະນຸຍາດໃຫ້ຜູ້ຄົນໄປຢ້ຽມຢາມ ເຂົ້າໄປໃນ ສະຖານທີ່ແຫ່ງນັ້ນອີກດ້ວຍ ບັນດາເຈົ້າໜ້າທີ່ ກ່າວວ່າ ການລະບາດແມ່ນສາມາດຄວບຄຸມໄວ້ໄດ້ ໃຫ້ຢູ່ແຕ່ໃນສະຖານທີ່ການແພດຕ່າງໆ ແລະ ບໍ່ໄດ້ແຜ່ລະບາດໄປຍັງພົນລະເມືອງໂດຍທົ່ວໄປ ພວກເຂົາເຈົ້າ ຍັງກ່າວອີກວ່າ ໂຕເລກຂອງກໍລະນີໃໝ່ ແມ່ນກຳລັງຫຼຸດລົງ ມີປະຊາຊົນຫຼາຍກວ່າ 5,500 ຄົນ ໃນເກົາຫຼີໃຕ້ ໄດ້ຖືກກັກບໍລິເວນ ຫຼັງຈາກພວກກ່ຽວອາດໄດ້ສຳຜັດ ກັບບຸກຄົນຜູ້ທີ່ຕິດເຊື້ອໂຣກດັ່ງກ່າວແລ້ວນັ້ນ ອີງຕາມອົງການອະນາໄມໂລກແລ້ວ ຍັງບໍ່ມີການປິ່ນປົວທີ່ຫາຍຂາດ ຫຼືຢາວັກຊີນປ້ອງກັນ ພະຍາດ MERS ເທື່ອ ເຊິ່ງມີອັດຕາການເສຍຊີວິດ ປະມານ 35 ເປີເຊັນ